**רמזי ספורי** (בערבית: **رمزي صــفــوري**; נולד ב-21 באוקטובר 1995) הוא כדורגלן ערבי-ישראלי המשחק בעמדת הקשר ההתקפי באנטליהספור מליגת העל הטורקית ובנבחרת ישראל.

קריירת מועדונים
---------------

ספורי נולד ביפו, ישראל, למשפחה ערבית-מוסלמית.

החל לשחק כדורגל במחלקת הנוער של הפועל תל אביב.

### הפועל תל אביב

ב-2 בפברואר 2013 ערך את הופעת הבכורה שלו בקבוצה הבוגרת של הפועל תל אביב מליגת העל, כשנכנס כמחליף בהפסד 0–3 למכבי נתניה באצטדיון בלומפילד. ב-20 באפריל 2013 הבקיע את שער הבכורה שלו בקריירה, בהפסד 1–4 לעירוני קריית שמונה. עד לסיום העונה שותף ב-12 משחקים בליגת העל, וכבש שני שערים. במקביל המשיך לשחק גם בקבוצת הנוער, ובעונת 2013/2014 רשם שני שערים ב-11 הופעות בליגת העל. בעונת 2014/2015 הפך לשחקן סגל קבוע בקבוצה, וכבש שני שערים ב-28 הופעות בליגת העל. בעונת 2015/2016 ערך 15 הופעות בליגת העל וכבש שני שערים.

לקראת עונת 2016/2017 הושאל לקבוצת בני סכנין, במדיה כבש שלושה שערי ליגה ב-32 הופעות, וסייע לקבוצה להעפיל לפלייאוף העליון.

לקראת עונת 2017/2018, לאחר שהפועל תל אביב ירדה לליגה הלאומית חתם על חוזה חדש במועדון והושאל להפועל אשקלון. את שערו היחיד בהפועל אשקלון כבש ב-2 בדצמבר 2017 במשחק מול מכבי נתניה שהסתיים בתיקו 1–1, ובינואר 2018 הושאל למכבי נתניה עד תום העונה. ב-10 במרץ 2018 כבש את שער הבכורה שלו במועדון, בניצחון 0–1 על בני יהודה תל אביב, ועד תום העונה כבש שני שערים ב-13 הופעות וסייע למכבי נתניה להעפיל לפלייאוף העליון.

לקראת עונת 2018/2019 חזר להפועל תל אביב, לאחר שהקבוצה עלתה בחזרה לליגת העל. בעונה זו היה ספורי הכובש והמבשל המוביל בקבוצה, עם שמונה שערים וחמישה בישולים. בהפועל תל אביב שימש גם לסירוגין כסגן-קפטן לקפטן הקבוצה, אוראל דגני.

### הפועל באר שבע

ב-24 ביוני 2019 חתם לחמש שנים בקבוצת הפועל באר שבע מליגת העל, אשר שילמה עבורו 500 אלף אירו.

ב-11 בפברואר 2021 עבר בהשאלה עד לתום חצי העונה שנשארה, למ.ס. אשדוד. את הופעת הבכורה ערך ב-13 בפברואר בתיקו 0–0 של קבוצתו עם בני סכנין. את שער הבכורה כבש ב-20 במרץ בניצחון קבוצתו 0–2 על בית"ר ירושלים.

בסיום העונה חזר להפועל באר שבע. באותה העונה סייע לקבוצה לזכות בגביע המדינה, לאחר ניצחון במשחק הגמר על מכבי חיפה בתום דו-קרב בעיטות עונשין. באותו המשחק כבש ספורי את השער הראשון לזכות קבוצתו, במשחק אשר הסתיים בתוצאה 2–2 אחרי הארכה.

### אנטליהספור

ב-14 בספטמבר 2023 חתם באנטליהספור מליגת העל הטורקית, למשך שתי-עונות על חוזה שיסתיים ב-30 ביוני 2025, ותמורת העברה זו קבוצתו הקודמת קיבלה כמאתיים וחמישים אלף יורו בנוסף לאחוזים ממכירה פוטנציאלית.

קריירה בינלאומית
----------------

ספורי שיחק בכל נבחרות הנערים והנוער של ישראל, ולזכותו שלושה שערים ב-17 הופעות במדי נבחרת הנוער עד גיל 19. ב-13 באוגוסט 2013 ערך את הופעת הבכורה שלו במדי הנבחרת הצעירה עד גיל 21, במשחק מול נבחרת בלגיה עד גיל 21, ובסך הכל ערך שש הופעות במדי הנבחרת הצעירה, האחרונה במשחק מול סרביה עד גיל 21 ב-2 ביוני 2016.

במרץ 2022 זומן לראשונה לסגל נבחרת ישראל הבוגרת, לקראת משחקי הידידות מול גרמניה ורומניה. ב-26 במרץ 2022 ערך את הופעת הבכורה שלו בבוגרים של הנבחרת, בהפסד במשחק הידידות 0–2 בחוץ לטובת גרמניה.

תארים
-----

הפועל באר שבע
* גביע המדינה: 2019/2020, 2021/2022
* אלוף האלופים: 2022

קישורים חיצוניים
----------------

ויקישיתוף מדיה וקבצים בנושא **רמזי ספורי** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Ramzi Safuri - Antalyaspor Midfielder, ESPN (באנגלית)
2. ↑  Ramzi Safuri Bio Information - SOCCER, FOX Sports (באנגלית אמריקאית)
3. ↑  עמית גולדשטיין‏, הפועל תל אביב: רמזי ספורי מחרים את האימונים, באתר וואלה!‏, 22 באוקטובר 2013
4. ↑  נדב צנציפר, אדום מבטן ומלידה: על רמזי ספורי, באתר ynet, 16 בדצמבר 2013
5. ↑  יניב טוכמן‏, בני סכנין: רמזי ספורי הושאל מהפועל תל אביב לעונה עם אופציה, באתר וואלה!‏, 11 ביולי 2016
6. ↑  מאור רחמני, ‏רמזי ספורי חתם לשלוש שנים בהפועל ת"א, באתר ONE‏, 9 באוגוסט 2017
7. ↑  דור ביטון, ‏רמזי ספורי הושאל לעונה מהפועל ת"א לאשקלון, באתר ONE‏, 5 בספטמבר 2017
8. ↑  מוטי פשכצקי, ‏רשמית: ספורי חתם בנתניה עד תום העונה, באתר ערוץ הספורט, 31 בינואר 2018
9. ↑  מאור רחמני, ‏לספור עד 10: השינוי של רמזי ספורי בהפועל ת"א, באתר ONE‏, 30 במרץ 2019
10. ↑  מירן שפילברג, ‏‏ספורי חתם לחמש שנים בב"ש: "מבטיח שאתן הכל על המגרש", באתר ספורט1, 25 ביוני 2019
11. ↑  אשר גולדברג, ‏‏ספורי הושאל רשמית למ.ס אשדוד: "יעשה את הפריצה אצלנו", באתר ספורט1, 11 בפברואר 2021
12. ↑  יניב טוכמן‏, רמזי ספורי השלים את המעבר לאנטליאספור: "שמח להיות כאן", באתר וואלה!‏, 14 בספטמבר 2023